Visserman gesoek na hy oorboord val | Maroela Media
Daar is steeds geen teken van die visserman wat vermoedelik Sondagoggend van 'n vissersboot afgeval het wat naby die Port Elizabeth-hawe geanker was nie.
Justin Erasmus, plaaslike stasiebevelvoerder van die nasionale seereddingsinstituut (NSRI), het gesê 'n reddingspan is omstreeks 05:00 ontbied nadat die man glo van 'n vissersboot afgeval het wat drie seemyle van die hawe geanker was.
'n Reddingsboot, Eikos Rescuer IV, is gestuur en 'n polisiehelikopter het ook met die soektog gehelp. Teen Sondagmiddag was daar egter steeds geen teken van die vermiste visserman nie. "Die polisie het 'n ondersoek geopen en lede van die polisie se duikeenheid sal voortgaan met die soektog," het Erasmus gesê.
"Dit wil voorkom asof die visserman om onbekende redes oorboord geval het sonder 'n reddingsbaadjie aan. Alle reddingsbaadjies op die chokka-vissersboot is steeds aan boord," het hy gesê. "Bemanningslede het in die vroeë oggendure agtergekom die visserman word vermis en het alarm gemaak."